**GUVERNUL ROMÂNIEI**

**HOTĂRÂRE**

**privind stabilirea condițiilor de organizare, coordonare, implementare şi monitorizare a derulării proiectelor-pilot în domeniul sănătății publice**

În temeiul art.108 din Constituţia României, republicată și al art. 16 alin. (1) lit. n) din Legea nr. 95/2006 privind reforma în domeniul sănătății, republicată, cu modificări și completările ulterioare,

Guvernul României adoptă prezenta

**HOTĂRÂRE:**

**Art. 1.**  În vederea eficientizării şi creşterii calităţii serviciilor furnizate în domeniul sănătăţii publice, Ministerul Sănătății poate derula, pentru o perioadă maximă de 36 de luni, proiecte-pilot,  cu scopul principal de a verifica fezabilitatea aplicării la scară largă a metodelor testate şi identificarea unor soluţii care să răspundă priorităţilor naţionale cuprinse în Strategia naţională de sănătate.

**Art. 2.**  Proiectele-pilot pot fi realizate în domeniile prevăzute la art. 4 alin. (1) lit. g5) din Legea nr. 95/2006 privind reforma în domeniul sănătății, republicată, cu modificările și completările ulterioare.

**Art. 3.**  Proiectele-pilot pot fi derulate de Ministerul Sănătății în colaborare cu:

1. autorităţi publice centrale sau locale care au în subordine unități sanitare;
2. instituţii şi unităţi sanitare care asigură asistenţa de sănătate publică;
3. instituții de învățământ superior medical acreditate;
4. organizații neguvernamentale.

**Art. 4.**  În vederea participării în cadrul proiectelor-pilot, partenerii trebuie să îndeplinească următoarele condiții generale:

1. activitățile care fac obiectul proiectului-pilot derulat de către Ministerul Sănătății să fie prevăzute în obiectul lor de activitate, respectiv în actul constitutiv, după caz;
2. să aibă experiență de minim 3 ani în activitățile care fac obiectul proiectului-pilot derulat de către Ministerul Sănătății;
3. dețin patrimoniul și logistica necesare îndeplinirii scopului propus în actul proiectului-pilot;
4. să facă dovada capacității derulării activităților din proiectul-pilot, prin personal propriu cu expertiză în domeniile necesare desfășurării activităților din proiectul-pilot sau prin contractarea serviciilor către terți;

**Art. 5.** În cazul în care, în vederea derulării proiectului-pilot sunt necesare modificări legislative, acesta va fi inițiat după intrarea în vigoare a actelor normative.

**Art. 6.**  Ministerul Sănătății va derula o procedură de selecție a unuia sau mai multor parteneri pentru derularea proiectului-pilot, având următoarele etape:

1. Publicarea pe site-ul Ministerului Sănătății a anunțului de selecție, în care se va menționa:

1. titlul proiectului-pilot, prezentarea obiectivelor, a activităților generale și specifice, perioada de derulare și responsabilitățile partenerilor;
2. cerințe specifice pentru partener/parteneri;
3. criterii de evaluare și selectare, cu menționarea punctajelor care se acordă pentru fiecare criteriu;
4. documentele necesare pentru atestarea îndeplinirii condițiilor generale și specifice;
5. persoana responsabilă sau cea care poate oferi detalii suplimentare și datele de contact ale acesteia (funcție, telefon și adresa de e-mail);
6. data limită de depunere a documentelor precum și modalitatea de transmitere a acestora;
7. calendarul procedurii de selecție și termenele de depunere a contestațiilor.

2. Rezultatul selecției se comunică prin publicarea pe site-ul Ministerului Sănătății. Comunicarea cuprinde și detaliile referitoare la modalitatea și termenele de depunere și soluționare a contestațiilor.

3. Rezultatul soluționării contestațiilor este publicat pe site-ul Ministerului Sănătății, pe pagina utilizată pentru publicarea anunțului de selecție.

4. După desemnarea partenerului/partenerilor Ministerului Sănătății încheie cu acesta/aceștia un Acord de Parteneriat, în care se stabilesc drepturile și obligațiile părților în cadrul proiectului-pilot.

**Art. 7.**  În vederea realizării etapelor prevăzute la art. 6 pct. 2 și 3, Ministerul Sănătății constituie o Comisie de selecție și o Comisie de soluționare a contestațiilor, a căror componență se va stabili prin ordin al ministrului sănătății.

**Art. 8.**  (1) Ministerul Sănătății coordonează modul de derulare și implementare a proiectului-pilot, prin constituirea unui Comitet de coordonare, format din 4 reprezentanți ai Ministerului Sănătății și 2 reprezentanți ai partenerului.

(2) Componența nominală a Comitetului de coordonare prevăzut la alin. (1) se stabilește prin ordin al ministrului sănătății.

**Art. 9.**  Monitorizarea activităților desfășurate în cadrul proiectului-pilot se realizeză prin stabilirea unor indicatori de etapă și de rezultat, care vor fi prevăzuți alături de obligațiile de raportare ale partenerilor în cadrul Acordului de parteneriat.

**Art. 10.**  După finalizarea proiectului-pilot, în vederea evaluării rezultatelor acestuia, Ministerul Sănătății constituie o comisie care analizează dacă modelele testate au condus la eficientizarea şi creşterea calităţii serviciilor furnizate, precum și posibilitatea implementării proiectului la scară largă.

**PRIM-MINISTRU**

**ION-MARCEL CIOLACU**